ฟันธง"มาร์จิน"รุ่งปีหน้า
โบรกเกอร์ฟันธง ปีหน้าหุ้นแจ่ม ดันมาร์จินขยายตัวดี
21 ส.ค. 2554

โบรกเกอร์ฟันธง ปีหน้าหุ้นแจ่ม ดันมาร์จินขยายตัวดี 
นายสุชาย สุทัศน์ธรรมกุล กรรมการผู้จัดการ บริษัทหลักทรัพย์ (บล.) ฟิลลิป (ประเทศไทย) เปิดเผยว่า ในปี 2554 คาดว่านักลงทุนยังคงต้องการใช้สินเชื่อเพื่อซื้อหลักทรัพย์ (มาร์จิน) เพิ่มขึ้นกว่าปีนี้ เพราะเห็นตลาดเป็นจังหวะเข้าไปลงทุน โดยเฉพาะในช่วงที่มีเงินทุนจากต่างชาติไหลเข้ามา 
ทั้งนี้ ในส่วนของบริษัทเองคาดว่า มาร์จินจะขยายตัว 10-15% จากปีนี้ที่มียอดการปล่อย 1,000-1,200 ล้านบาท และมูลค่าการซื้อขายโดยเฉลี่ยจะใกล้เคียงกับปีนี้ และดัชนีสิ้นปีหน้าจะอยู่ที่ประมาณ 1,100-1,200 จุด 
น.ส.ณัฐรินทร์ ตาลทอง ประธานกรรมการบริหาร บล.กสิกรไทย กล่าวว่า ปีหน้ามาร์จินของบริษัทคงจะใกล้เคียงปีนี้ที่ระดับ 1,500 ล้านบาท ซึ่งเพิ่มขึ้นจากสิ้นปีที่ผ่านมาอยู่ที่ 750 ล้านบาท โดยคาดว่าเงินทุนต่างประเทศไหลเข้ามาลงทุนต่อเนื่อง ส่งผลให้เงินบาทแข็งค่าระดับ 28 บาทได้ ส่วนเป้าหมายดัชนีอยู่ที่ระดับ 1,200 จุด แต่ต่ำสุดช่วงเดือน เม.ย. ประมาณ 850 จุด 
นายมนตรี ศรไพศาล ประธานเจ้าหน้าที่บริหาร บล.กิมเอ็ง (ประเทศไทย) กล่าวว่า มาร์จินในปีหน้าน่าจะโตได้อีกเล็กน้อย ส่วนของบริษัทก็คงรักษาพอร์ตในระดับ 4,000-5,000 ล้านบาท 
ด้านตลาดหุ้นวันที่ 20 ธ.ค.ที่ผ่านมา ดัชนีร่วงทั่วเอเชีย ส่วนดัชนีหุ้นไทยดิ่งแรง ปิดที่จุดต่ำสุดของวันระดับ 1,006.51 จุด ทรุดหนัก 15.95 จุด หรือ 1.56% ท่ามกลางมูลค่าการซื้อขายบางตา 21,429 ล้านบาท โดยนักลงทุนต่างชาติขายออก 1,569 ล้านบาท สถาบันในประเทศและพอร์ต บล.ทิ้งซ้ำ
น.ส.อาภาภรณ์ แสวงพรรค รองผู้อำนวยการฝ่ายวิเคราะห์ บล.ดีบีเอส วิคเคอร์ส (ประเทศไทย) กล่าวว่า ดัชนีหุ้นลงแรงท้ายตลาดตามภูมิภาคนี้ เพราะกังวลเรื่องปัญหาในคาบสมุทรเกาหลี ทำให้นักลงทุนต่างชาติบางกลุ่มอาจลดการลงทุนในสินทรัพย์เสี่ยง เช่น หุ้น และหันไปลงทุนในสินทรัพย์ที่ปลอดภัย เช่น ทองคำ และค่าเงินเหรียญสหรัฐแทน
สำหรับราคาหุ้นบริษัท อินโดรามา เวนเจอร์ส ร่วงแรง 4.25 บาท หรือ 7.52% ปิดที่ 52.25 บาท หลังบริษัทกำหนดราคาจองซื้อหุ้นเพิ่มทุนของใบแสดงสิทธิในการซื้อหุ้นที่โอนสิทธิได้ของบริษัทรุ่นที่ 1 (IVLT1) เพียง 36 บาทเท่านั้น